作者:袁朗
標題:和洗掾登城南阪望京邑
內容:二華連陌塞，九隴統金方。奧區稱富貴，重險擅雄強。龍飛灞水上，鳳集岐山陽。神皋多瑞跡，列代有興王。我後膺靈命，爰求宅茲土。宸居法太微，建國資天府。玄風葉黎庶，德澤浸區宇。醒醉各相扶，謳歌從聖主。南登少陵岸，還望帝城中。帝城何鬱鬱，佳氣乃蔥蔥。金鳳淩綺觀，璿題敞蘭宮。複道東西合，交衢南北通。萬國朝前殿，群公議宣室。鳴佩含早風，華蟬曜朝日。柏梁宴初罷，千鐘歡未畢。端拱肅巖廊，思賢聽琴瑟。逶迤萬雉列，隱軫千閭布。飛甍夾禦溝，曲臺臨上路。處處歌鐘鳴，喧闐車馬度。日落長楸間，含情兩相顧。是月冬之季，陰寒晝不開。驚風四面集，飛雪千里回。狐白登廊廟，牛衣出草萊。詎知韓長孺，無複重然灰。